Аналагічнае пытанне па просьбе прадстаўнікоў 8-й стралковай дывізіі і харчовай камісіі павятовага выканкама Даманавіцкі валвыканкам разгледзеў 23 мая. Для забеспячэння Чырвонай Арміі па харчразвёрстцы было вырашана сабраць 6000 пудоў бульбы, 500 пудоў жыта, 30 пудоў сала і 150 пудоў розных круп. Сяляне Навасёлак, напрыклад, абавязаны былі здаць 1000 пудоў бульбы і 100 пудоў жыта, Насавічы, адпаведна, па 600 і 100 пудоў, Бабровічы – 100 і 20. Што тычылася круп, то іх у рахунак харчразвёрсткі павінны былі паставіць тыя сем’і, якія іх мелі. Прапанову аб пастаўках сала валвыканкам увогуле адхіліў з-за адсутнасці жывёлы ў насельніцтва. (ЗДАМ. ф. 167, воп. 1, с.3, л. 58).